**בס"ד**

**לימוד מדרש , ביה"כ ברכי נפשי – יום הזיכרון תשע"ו**

**וַיִּשְׁמְעוּ שְׁלֹשֶׁת רֵעֵי אִיּוֹב אֵת כָּל הָרָעָה הַזֹּאת הַבָּאָה עָלָיו … וַיִּוָּעֲדוּ יַחְדָּו לָבוֹא לָנוּד לוֹ וּלְנַחֲמוֹ"** (איוב ב יא**)**

1. **אבות דרבי נתן נוסח א פרק יד**

כשמת בנו של רבן יוחנן בן זכאי נכנסו תלמידיו לנחמו.נכנס רבי אליעזר וישב לפניו ואמר ליה: רבי, רצונך אומר דבר אחד לפניך? אמר לו: אמור.

אמר לו: אדם הראשון היה לו בן ומת וקבל עליו תנחומין … אף אתה קבל תנחומין. אמר לו: לא די לי שאני מצטער בעצמי, אלא הזכרת לי צערו של אדם הראשון.

נכנס רבי יהושע ואמר לו: רצונך אומר דבר אחד לפניך? אמר לו: אמור. אמר לו: איוב היו לו בנים ובנות ומתו כולם ביום אחד וקבל עליהם תנחומין אף אתה קבל תנחומין … אמר לו: לא די לי שאני מצטער בעצמי, אלא שהזכרת לי צערו של איוב.

נכנס רבי יוסי וישב לפניו. אמר לו: רבי, רצונך אומר דבר אחד לפניך? אמר לו: אמור. אמר לו: אהרן היו לו שני בנים גדולים ומתו שניהם ביום אחד וקבל עליהם תנחומין, שנאמר: "וידם אהרן" (ויקרא י ג) – אין שתיקה אלא תנחומין ואף אתה קבל תנחומין. אמר לו: לא די לי שאני מצטער בעצמי, אלא שהזכרתני צערו של אהרן.

נכנס רבי שמעון ואמר לו: רבי, רצונך אומר דבר אחד לפניך? אמר לו: אמור. אמר לו: דוד המלך היה לו בן ומת וקבל תנחומין … אף אתה רבי קבל תנחומין. אמר לו לא די שאני מצטער בעצמי אלא שהזכרתני צערו של דוד המלך.

נכנס רבי אלעזר בן ערך. כיון שראהו, אמר לשמשו: טול כלי ולך אחרי לבית המרחץ, לפי שאדם גדול הוא ואיני יכול לעמוד בו.6נכנס וישב לפניו ואמר לו: אמשול לך משל. למה הדבר דומה? לאדם שהפקיד אצלו המלך פיקדון. בכל יום ויום היה בוכה וצועק ואומר: אוי לי! אימתי אצא מן הפיקדון הזה בשלום? אף אתה רבי, היה לך בן, קרא תורה מקרא נביאים וכתובים משנה הלכות ואגדות ונפטר מן העולם בלא חטא. ויש לקבל עליך תנחומין כשהחזרת פיקדונך שלם.

אמר לו: רבי אלעזר בני, נחמתני כדרך שבני אדם מנחמין

1. וַתֵּצֵא אֵשׁ מִלִּפְנֵי ה' וַתֹּאכַל אוֹתָם וַיָּמֻתוּ לִפְנֵי ה': וַיֹּאמֶר מֹשֶׁה אֶל־אַהֲרֹן הוּא אֲשֶׁר־דִּבֶּר ה' לֵאמֹר בִּקְרֹבַי אֶקָּדֵשׁ וְעַל־פְּנֵי כָל־הָעָם אֶכָּבֵד וַיִּדֹּם אַהֲרֹן: (ויקרא י ב-ג).

ויקרא רבה יב ב

"ונקדש בכבודי" - זה הדיבר נאמר למשה מסיני ולא נודע בו עד שבא המעשה לידו. וכשבא מעשה לידו אמר לאהרן: אהרן אחי, מסיני נאמר לי: עתיד אני להיוועד להן לישראל ולהתקדש בהן בבית זה ובאדם גדול אני מקדשו. וסבור הייתי או בי או בך בית זה מתקדש, עכשיו נמצאו שני בניך חביבין ממנו. כיון ששמע אהרן כך וידע שבניו ידועי שמים הם, שתק וקיבל שכר טוב על שתיקתו. זהו שכתוב: "וידום אהרן".

1. **עיבוד על פי "פתיחה לקדיש אחר מטתם של הרוגי ארץ ישראל" לש"י עגנון**

מלך בשר ודם שיוצא למלחמה, ספק אוהב את חייליו ספק אינו אוהב אותם, ספק הם חשובים בעיניו ספק אינם חשובים בעיניו. נהרג אחד מהם, מעמידים אחר במקומו ואין המלך מרגיש בחסרונו. שכל המלכים והמדינות יש להם צבאות גדולים וחיילים הרבה.

אבל מלך מלכי המלכים הקב"ה, מלך חפץ חיים אוהב שלום ורודף שלום ובחר בנו מכל העמים ואנו מעטים. נפל חס ושלום אחד מישראל, אין לו הרבה להעמיד במקומו ונתמעטה כביכול מלכותו יתברך.

לפיכך מתפללים אנו ואומרים אחר כל מת מישראל: "יתגדל ויתקדש שמיה רבה".

"יתגדל" – יגדל כוח השם בעולם ולא יפחת.

"ויתקדש" – יתעלה שמו בעולמות שברא ברצונו ולא נירא ולא נפחד.

"וימליך מלכותיה" – שתתגלה ותראה מלכותו בשלמות ושוב לא יתמעט ממנה חס ושלום.

"בחייכון וביומיכון ובחיי דכל בית ישראל" – במהרה ובזמן קרוב יבוא שלום בעולם, ברכה, שירות ותשבחות ונחמה גדולה בעולם.

כך אנו מתפללים ואומרים אחר כל אדם מישראל שמת ונפטר מן העולם. קל וחומר על אחינו ואחיותינו, הנאהבים והנעימים, בני ציון היקרים, הרוגי ארץ ישראל, שנשפך דמם על כבוד שמו יתברך ועל עמו ועל ארצו ועל נחלתו. שכל הגר בארץ ישראל הוא מחייליו של מלך מלכי המלכים הקב"ה, שהפקידו המלך שומר בארמון שלו. נהרג אחד מחייליו של המלך, כביכול אין לו אחרים להעמיד במקומו.

לפיכך, אחינו כל בית ישראל, כל המתאבלים באבל הזה, נכווין את לבנו לאבינו שבשמים, צור ישראל וגואלו, ונתפלל ונאמר לו: "יתגדל ויתקדש שמיה רבה. בעלמא דברא כרעותיה וימליך מלכותיה ויצמח פורקניה ויקרב משיחיה". ונזכה ונחיה ונראה בתקומת ישראל ובנחמת ציון ובניין ירושלים.

והעושה שלום במרומיו הוא יעשה שלום עלינו ועל כל ישראל, ועל העולם כולו, ונאמר אמן.

**4 . הרב הקדוש ישכר שלמה טייכטל הי"ד בעל "אם הבנים שמחה"**

מתוך גיא הצלמות ישב וכתב את ספרו וחזונו בחשכת מרתפי השואה הנוראה, מבטו של תלמיד חכם שעומד מול המציאות הקשה מכל, ובתוך הבלבול הנוראי שכל האומה מצויה בו, וכך כותב הרב הי"ד ביחס לאותם קדושים שמסרו את נפשם על גאולתם וישועתם של ישראל.

" וזהו מלבד שמחבבין את הארץ ואינם רוצים בארץ אחרת אלא בארץ אבותינו, ומוסרים נפשם עליה, כידוע דכמה וכמה מתו עבור הארץ, כמו ששמענו בזמן הפרעות של הערבים, וכמה מן בני ישראל שעמדו לנגדם ומתו על ידיהם, אמרו קודם יציאת נשמתם בזה הלשון: "אין דבר טוב למות בעד ארצנו", ועיין חתם-סופר בתשובה שהביא הגמ' דסנהדרין דישראל שנהרג ע"י עכו"ם, אפילו היה רשע וגרוע נקרא קדוש.

וכל שכן אלו, שהערו נפשם למות בעד ארצנו (עיין ספרי זוטא פרשת בהעלותך ס"י ל"ג) ר' שמעון

אומר: בא וראה חיבתה של ארץ ישראל, כמה היא חביבה, שכל מי שהולך למלחמה הרי הוא רץ

והולך, כשהוא מגיע למלחמה הרי רגליו משתברות, אבל ישראל אינם כן, אלא כשהיו קרובים לארץ ישראל ומתים מיד. אין אנו כדאי שאנו נכנסים אל המקום אשר נשבע ה' לאבותינו לתת לנו, כע"ל ,

וממש כן עשו אלו הקדושים שנהרגו במלחמות עם הערבים, כדברי ר' שמעון הנ"ל. הכי יש ספק שבני עולם הבא המה?? והכי, לא עדות ברורה הוא,דאע"ג דאיהו לא חזי, אבל נפשם – נפש הישראלית שבקרבם – חזי, ומשתוקקת לחזור למקורה , וכבר אמרו " כל הדר בארץ ישראל דומה שיש לו אלוק", היינו אפילו אינו יודע ומבין לבקש בפיו את האלוקים, אבל נפשו בקרבו מרגישה הצורך לזה. ועל זה רמזו בתיבה "דומה" שאמרו,היינו, אף שלפי הנהגתו אינו כן, כיון שמבקשים את ארץ ישראל, הוי ג"כ בכלל

" ובקשו את ה' אלוקיהם ואת דוד מלכם" כי זה יביא את זה לכונן מלכות בית דוד ולבנות בית המקדש אחר ההזדככות ברוב ימים. ותקוים בנו נבואת הנביא: "ומשתי את עון ישראל ישראל ביום אחד."

**5.שמואל ב פרק א פסוקים יז-כז**

**וַיְקֹנֵן דָּוִד אֶת־הַקִּינָה הַזֹּאת עַל־שָׁאוּל וְעַל־יְהוֹנָתָן בְּנוֹ:**

**וַיֹּאמֶר לְלַמֵּד בְּנֵי־יְהוּדָה קָשֶׁת הִנֵּה כְתוּבָה עַל־סֵפֶר הַיָּשָׁר:**

**הַצְּבִי יִשְׂרָאֵל עַל־בָּמוֹתֶיךָ חָלָל אֵיךְ נָפְלוּ גִבּוֹרִים:**

**אַל־תַּגִּידוּ בְגַת אַל־תְּבַשְּׂרוּ בְּחוּצֹת אַשְׁקְלוֹן פֶּן־תִּשְׂמַחְנָה בְּנוֹת פְּלִשְׁתִּים פֶּן־תַּעֲלֹזְנָה בְּנוֹת הָעֲרֵלִים:**

**הָרֵי בַגִּלְבֹּעַ אַל־טַל וְאַל־מָטָר עֲלֵיכֶם וּשְׂדֵי תְרוּמֹת כִּי שָׁם נִגְעַל מָגֵן גִּבּוֹרִים מָגֵן שָׁאוּל בְּלִי מָשִׁיחַ בַּשָּׁמֶן:**

**מִדַּם חֲלָלִים מֵחֵלֶב גִּבּוֹרִים קֶשֶׁת יְהוֹנָתָן לֹא נָשׂוֹג אָחוֹר וְחֶרֶב שָׁאוּל לֹא תָשׁוּב רֵיקָם:**

**שָׁאוּל וִיהוֹנָתָן הַנֶּאֱהָבִים וְהַנְּעִימִם בְּחַיֵּיהֶם וּבְמוֹתָם לֹא נִפְרָדוּ מִנְּשָׁרִים קַלּוּ מֵאֲרָיוֹת גָּבֵרוּ:**

**בְּנוֹת יִשְׂרָאֵל אֶל־שָׁאוּל בְּכֶינָה הַמַּלְבִּשְׁכֶם שָׁנִי עִם־עֲדָנִים הַמַּעֲלֶה עֲדִי זָהָב עַל לְבוּשְׁכֶן:**

**אֵיךְ נָפְלוּ גִבֹּרִים בְּתוֹךְ הַמִּלְחָמָה יְהוֹנָתָן עַל־בָּמוֹתֶיךָ חָלָל:**

**צַר־לִי עָלֶיךָ אָחִי יְהוֹנָתָן נָעַמְתָּ לִּי מְאֹד נִפְלְאַתָה אַהֲבָתְךָ לִי מֵאַהֲבַת נָשִׁים:**

**אֵיךְ נָפְלוּ גִבּוֹרִים וַיֹּאבְדוּ כְּלֵי מִלְחָמָה**